Bádateľ

[Zmrazené] citróny sú efektívne nielen ako prevencia, ale aj na ničenie už existujúcej rakoviny. Údajne na ňu majú ničivejší vplyv ako samotná chemoterapia. ... Niektorí liečitelia dokonca tvrdia, že sú osvedčeným liekom na všetky druhy rakovín.

Badatel.net je najhoršia šarlatánska stránka na slovenskom internete. Nájdete tu úplne absurdné spôsoby, ako neliečiť rakovinu, homeopatiká, strašenie pred vakcínami, konšpirácie o farma firmách, až po strašenie pred darovaním orgánov a konšpirácie a klamstvá o pandémii COVID-19.

Bádateľ je slovenská verzia amerického šarlatánskeho webu NaturalNews – a naozaj, veľa článkov je len prebratých z NaturalNews, Collective Evolution, GreenMedInfo, či mercola.com.

Rakovina
Rakovina sa dá podľa Bádateľa liečiť:
 * samozrejme, myšlienkami – metódou známeho magora Gregga Bradena; ak by to bola pravda, otázka je, načo sú nám potom všetky ostatné "liečebné" postupy
 * liečivou "energiou"
 * mrazenými citrónmi
 * horkým melónom
 * jadrami marhuľových kôstok/avokádom
 * alkalickou (tzn. zásaditou) vodou – Bádateľ odporúča vodu s citrónom, ktorá je, samozrejme, kyslá a nie zásaditá, ale keby toto bol najväčší problém Bádateľa, bol by na tom veľmi dobre
 * džúsom z repy, mrkvy, zeleru, zemiaku a reďkovky - tzv. Breussova diéta, ktorú navrhol rakúsky elektrikár
 * koreňom púpavy

... a milión ďalšími spôsobmi (med, škorica, zelený čaj, hroznové jadierka, paradajky, konope, chlorella, spirulina, kapustovitá zelenina, cesnak, kurkuma, morské riasy, huby, palina, kombucha, omega 3 mastné kyseliny, detoxikácia, vitamín B17, vitamín C, čínska bylinka lei gong teng, graviola, moringa, olivový olej, kokosový olej, javorový syrup, sóda bikarbóna a kokosový olej, čaga(!), mebendazol...).

Človek má pomaly problém nájsť ovocie/zeleninu, ktorá nelieči rakovinu. Všetky tieto spôsoby sú úplne utajené, onkológovia ich "neznášajú", farma firmy ich zatajujú, lekári o nich mlčia. Každý z týchto spôsobov je ten najúčinnejší, mocnejší než chemoterapia, vylieči rakovinu do 90dní (do pol hodiny, či za 3 minúty) a usmrtí rakovinové bunky, no zdravých sa ani nedotkne.

Darovanie orgánov
Poznáte svojho lekára? Máte rodinného známeho lekára? Veríte, že lekári vám chcú pomôcť a vyliečiť vás? Pretože podľa Bádateľa sú lekári krvilačné monštrá, ktoré vám zaživa vyrežú orgány, s ktorými potom kupčia. Jednotlivé hlúposti vyvrátili bod po bode Lovci šarlatánov.

Konšpirácie

 * Farma firmy
 * Anti-vakcinačné hnutie
 * všetko možné, počnúc sfalšovanou Wakefieldovou štúdiou


 * Pandémia COVID-19
 * Bádateľ vraj odhalil "sprisahanie svetových elít" - postupne vraj bude zavedený univerzálny príjem rovnaký pre pracujúcich aj nepracujúcich, v roku 2021 bude "nasadený" nový vírus COVID-21, ktorý bude ešte smrteľnejší a ľudia sa budú musieť vzdať svojich majetkov. Dobrý plán, nie?


 * Chemtrails
 * "Päť spôsobov, ako zbaviť telo toxínov z chemtrails vypúšťaných lietadlami"
 * "NASA priznala, že cez ovzdušie dávkujú nielen Američanom lítium a mnoho ďalších chemikálii" "Jedovaté chemikálie vychrlené prúdovými motormi lietadiel sú nástrojom v rámci veľkého strašidelného systému, ktorý si dal za úlohu rozhodovať o počasí, veľkosti populácie, o kvalite a množstve potravín, ako aj zmierňovať dôsledky globálneho otepľovania."


 * Globálne oteplovanie?
 * "Ide o snahu elity zaviesť politickú a ekonomickú kontrolu nad populáciou." Klímu ovplyvňuje Slnko, to len klimatológovia si to nevšimli.
 * Na druhej strane, v inom článku sa čitateľ dozvie, že "industrializácia je hlavným spúšťačom globálneho otepľovania". A to je problém, pretože sa potom "šíria parazity, čo požierajú mozog a decimujú inteligenciu svetovej populácie". Tak neviem - vyberte si.


 * Juvenilná justícia, homosexuáli kradnú deti

Externé odkazy

 * Lovci šarlatánov analyzovali viacero Bádateľových článkov a bod po bode vyvrátili klamstvá, ktoré širi.